U-I-11/98
Natisni
Opravilna št.:
U-I-11/98
Datum odločitve:
10. 6. 1999
Objavljeno:
OdlUS VIII, 149
ECLI:
ECLI:SI:USRS:1999:U.I.11.98
Akt:
Odlok Skupščine občine Grosuplje o taksi in povračilih za obremenjevanje okolja in racionalno rabo ter izkoriščanje naravnih dobrin (Uradni list RS, št. 74/94), 7. čl.
Izrek:
Pobuda za začetek postopka za oceno ustavnosti 7. člena Odloka o taksah in povračilih za obremenjevanje okolja in racionalno rabo ter izkoriščanje naravnih dobrin se zavrže.
Evidenčni stavek:
Ustavno sodišče v skladu s 47. členom Zakona o Ustavnem sodišču odloča o predpisu, ki je prenehal veljati v času postopka pred Ustavnim sodiščem, torej v času po vložitvi pobude in do odločitve o pobudi, ne pa o predpisu, ki je prenehal veljati že pred vložitvijo pobude.
Geslo:
Nepristojnost Ustavnega sodišča za oceno ustavnosti in zakonitosti neveljavnega splošnega akta.
Pravna podlaga:
Ustava, 160., 161. čl.
Zakon o Ustavnem sodišču (ZUstS), 21., 25., 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tanja Hrovatin Radobuljac, Grosuplje
Datum vloge:
13. 1. 1998
Vrsta odločitve:
sklep
Vrsta rešitve:
zavrženje
Dokument:
US19526
Dokument v PDF obliki:
U-I-11-98.pdf
116 KB
Prenesite datoteko
U-I-11/98
10. 6. 1999
S K L E P
Ustavno sodišče je v postopku za preizkus pobude Tanje Hrovatin Radobuljac in Franeta Radobuljca iz Grosupelj na seji dne 10. 6. 1999
s k l e n i l o :
Pobuda za začetek postopka za oceno ustavnosti 7. člena Odloka o taksah in povračilih za obremenjevanje okolja in racionalno rabo ter izkoriščanje naravnih dobrin (Uradni list RS, št. 74/94) se zavrže.
O b r a z l o ž i t e v
1. Pobudnika predlagata oceno ustavnosti 7. člena Odloka o taksah in povračilih za obremenjevanje okolja in racionalno rabo ter izkoriščanje naravnih dobrin (v nadaljevanju: Odlok), ki ga je novembra 1994 sprejela Skupščina občine Grosuplje. V navedenem členu je določeno, da onesnaževalci zraka, ki so priklopljeni na javne kotlovnice v Grosupljem, plačujejo takso za obremenjevanje okolja v višini 20% od cene toplotne energije. Pobudnika vlagata pobudo v imenu stanovalcev grosupeljskega naselja Dvori, na katere se nanaša izpodbijana ureditev.
Pobudnika menita, da je izpodbijana določba Odloka v nasprotju z načelom drugega odstavka 14. člena Ustave o enakosti pred zakonom, saj naj bi vzpostavljala dve kategoriji občanov, od katerih tista, ki nedvomno manj onesnažuje zrak, plačuje za obremenjevanje okolja bistveno več kot tista, ki je večja in bolj rizična onesnaževalka.
2. Pobudnika sta pobudo na Ustavno sodišče vložila 13. 1. 1998, občinski predpis, ki ga izpodbijata, pa je prenehal veljati 29. 4. 1996, ko je bil razveljavljen s 7. členom Odloka o taksah in povračilih za obremenjevanje okolja in racionalno rabo ter izkoriščanje naravnih dobrin na območju Občine Grosuplje (Uradni list RS, št. 23/96). Novi odlok, s katerim je bil razveljavljen izpodbijani odlok, je sicer uvedel enako obveznost plačevanja takse za obremenjevanje okolja, kot jo izpodbijata pobudnika (taksa v višini 20% od prodajne cene toplotne energije), vendar pa je tudi ta novi odlok že prenehal veljati, in sicer na podlagi Odloka o razveljavitvi Odloka o taksah in povračilih za obremenjevanje okolja in racionalno rabo ter izkoriščanje naravnih dobrin na območju Občine Grosuplje (Uradni list RS, št. 1/98).
3. Ustavno sodišče praviloma odloča o ustavnosti in zakonitosti veljavnih predpisov (160. in 161. člen Ustave). O ustavnosti in zakonitosti predpisa, ki ne velja več, odloča Ustavno sodišče v skladu s 47. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) le, če je predpis prenehal veljati med postopkom pred Ustavnim sodiščem, torej v času po vložitvi pobude in do odločitve o njej, in ne, če je predpis prenehal veljati že pred vložitvijo pobude. Ker ni izpolnjen ta procesni pogoj, je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen